ธปท.ขายพันธบัตรเดือนต.ค. 4.6 แสนล้าน
ธปท.กำหนดเปิดประมูลขายพันธบัตรเดือนต.ค.ปีนี้ รวม 4.6 แสนล้านบาท ส่วนใหญ่เป็นพันธบัตรระยะสั้นอายุไม่เกิน 1  ปี
3 ต.ค. 2559

ธปท.กำหนดเปิดประมูลขายพันธบัตรเดือนต.ค.ปีนี้ รวม 4.6 แสนล้านบาท ส่วนใหญ่เป็นพันธบัตรระยะสั้นอายุไม่เกิน 1  ปี  
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ได้ออกประกาศและให้มีผลเมื่อวันที่ 29 ก.ย.ที่ผ่านมา เพื่อกำหนดแผนการขายพันธบัตร ธปท.ประจำเดือนต.ค.2559 ซึ่งเป็นพันธบัตรระยะสั้น (อายุไม่เกิน 1 ปี) เพื่อนำมาเปิดประมูลใหม่ รวมถึงพันธบัตรที่ครบกำหนดต้องต่ออายุออกไปอีกหลายรุ่น รวมเป็นวงเงินทั้งสิ้น 4.6 แสนล้านบาท อาทิ พันธบัตรรุ่น 14/28/59 วงเงิน 1 หมื่นล้านบาท ประเภทอายุ 28 วัน เตรียมจะเปิดประมูลวันที่ 4 ต.ค.,รุ่น 40/91/59 วงเงิน 3.5 หมื่นล้านบาท ประเภทอายุ 91 วัน เปิดประมูล  4 ต.ค.,รุ่น 40/183/59 วงเงิน 4.5 หมื่นล้านบาท ประเภทอายุ 183 วัน เปิดประมูล 4 ต.ค.นี้เช่นกัน
นอกจากนี้ ยังมีพันธบัตรรุ่น 1/FFB3ปี/2558 วงเงิน 1.5 หมื่นล้านบาท ประเภทอายุคงเหลือ 1.35 ปี อัตราดอกเบี้ยอ้างอิงระยะสั้นตลาดกรุงเทพ(ไบบอร์)ระยะ 3 เดือน -0.1% หรือ 1.48947 สำหรับงวดเริ่มต้น 17 ส.ค. 2559 เปิดประมูล 7 ต.ค.นี้ , รุ่น 15/28/59 วงเงิน 1 หมื่นล้านบาท ประเภทอายุ 28 วัน เปิดประมูล 11 ต.ค. ,รุ่น 14/91/59 วงเงิน 3.5 หมื่นล้านบาท ประเภทอายุคงเหลือ 91 วัน เปิดประมูล 11 ต.ค. ,รุ่น 41/186/59 วงเงิน 4.5 หมื่นล้านบาท เปิดประมูล 11 ต.ค.,รุ่น 42/182/59 วงเงิน 4.5 หมื่นล้านบาท ประเภทอายุ 182 วัน เปิดปะมูล 18 ต.ค.,รุ่น 4/364/59 วงเงิน 4.5 หมื่นล้านบาท ประเภทอายุ 364 วัน วงเงิน 4.5 หมื่นล้านบาท เปิดประมูล 25 ต.ค.นี้ เป็นต้น
ทั้งนี้ การเปิดประมูลขายพันธบัตรของธปท. เป็นการดำเนินการตามปกติ ในการดูแลสภาพคล่องในระบบให้อยู่ในระดับที่เหมาะสม และการกำหนดตารางการประมูลให้ชัดเจนในแต่ละช่วงก็เพื่อไม่ให้ชนกับการออกขายพันธบัตรรัฐบาลของกระทรวงการคลังด้วย